REPUBLIKA SRBIJA

NARODNA SKUPŠTINA

Odbor za evropske integracije

20 Broj: 06-2/50-18

3. april 2018. godine

B e o g r a d

**ZAPISNIK**

**TRIDESETPETE SEDNICE ODBORA ZA EVROPSKE INTEGRACIJE**

**NARODNE SKUPŠTINE REPUBLIKE SRBIJE**

**PONEDELjAK, 26. MART 2018. GODINE**

 Sednica je počela u 9.10 časova.

 Sednici su prisustvovali predsednik Odobra za evropske integracije Nenad Čanak i članovi Odbora Vesna Marković, Dušica Stojković, Zvonimir Đokić, Dejan Radenković, Gordana Čomić, Hadži Milorad Stošić i Elvira Kovač i zamenici članova Odbora Krsto Janjušević, Vera Jovanović, Olivera Pešić, Dragan Veljković i Dubravka Filipovski. Sednici nisu prisustvovali članovi Odbora Petar Jojić, Aleksandar Stevanović, Nataša Vučković i Muamer Bačevac.

 Sednici su prisustvovali i predstavnici Republičkog geodetskog zavoda, Gordana Zorić i Saša Đurović.

Na predlog predsednika Odbora, usvojen je sledeći

**D n e v n i r e d**

1. Predlog zakona Predlog zakona o nacionalnoj infrastrukturi geoprostornih podataka, koji je podnela Vlada u načelu.

 **Tačka 1.**

 Predsednik Odbora je otvorio prvu tačku Dnevnog reda, Predlog zakona o nacionalnoj infrastrukturi geoprostornih podataka, koji je podnela Vlada u načelu i reč dao predstavniku predlagača. G. Zorić je rekla da Predlog zakona uređuje uspostavljanje i održavanje nacionalne infrastrukture geoprostornih podataka (NIPK) u Republici Srbiji i da je cilj Predloga zakona da se, uspostavljanjem infrastrukture, omogući lakši pristup informacijama o životnoj sredini i da se otklone sve prepreke za razmenu skupova i servisa geopodataka između organa javne vlasti, kako na nacionalnom nivou tako i u prekograničnim okvirima. Informisala je prisutne da se ovim Predlogom zakona prenosi u potpunosti u nacionalno zakonodavstvo Direktiva Evropske unije 2007/2/EZ – Infrastructure for Spatial Information in the European community – INSPIRE i dodala je da su pojedine odredbe iz nekoliko direktiva Evropske unije transponovane još 2009. godine u Zakon o državnom premeru i katastru, što je bio pravni osnov da Republički geodetski zavod uspostavi inicijalni geoportal. Ukazala je da Predlog zakona predviđa uspostavljanje organa NIGP-a: Savet NIGP-a i radna tela. Navela je da Savet NIGP-a ima 17 članova koje imenuje i razrešava Vlada Republike Srbije na period od 4 godine a članovi su: predstavnici 12 ministarstava Republike Srbije, Republički geodetski zavod, Republički hidrometeorološki zavod, Republički zavod za statistiku, predstavnik pokrajinskog sekretarijata nadležnog za poslove životne sredine i predstavnik Stalne konferencije gradova i opština. Istakla je da će svi subjekti NIGP-a biti u obavezi za izdvajanje sredstava za uspostavljanje NIGP-a, a zajedničke aktivnosti, kao što su uspostavljanje portala i mrežnih servisa, finansiraće se iz budžeta Republike Srbije na poziciji Republičkog geodetskog zavoda, donacija, zajmova i drugih sredstava. G. Zorić je rekla da su subjekti NIGP-a organi javne vlasti koji su po posebnom zakonu već nadležni da stvaraju i prikupljaju geopodatke kao i organi javne vlasti koji te podatke koriste i dodala da je treća strana fizičko ili pravno lice koje je registrovano za obavljanje delatnosti koja je u vezi sa prikupljanjem geoprostornih podataka, a Savet može odlučiti da treća strana postane odgovorni subjekt NIGP-a za određene teme geopodataka ukoliko organi javne vlasti ne poseduju te podatke. Istakla je da Predlog zakona propisuje u kojim situacijama će subjekti NIGP-a ograničiti javni pristup geopodacima ukoliko bi to nepovoljno uticalo na nacionalnu javnu bezbednost, odbranu zemlje, bezbednost životne sredine i međunarodne odnose. S. Đurović je ukazao da je aktivnost za uspostavljanje nacionalne infrastrukture geoprostornih podataka započeta 2008. godine, uz pomoć donacija Kraljevine Norveške a da je 2009. godine uspostavljen inicijalni geoportal. Naglasio je da je geoportal vremenom unapređivan i da je broj korisnika vremenom porastao, tako da trenutno, na dnevnom nivou ima oko 9 300 korisnika geoportala. Naglasio je da je geoportal u nekoliko situacija imao značajnu primenu i dao primer situacije poplave koja je zadesila našu zemlju 2014. godine. Na pitanje D. Stojković o izradi katastra rudarskih deponija i napuštenih rudarskih jama, S. Đurović je rekao da se projekat finansira uz podršku Evropske unije iz IPA fondova i da se projekat odvija u nadležnosti Ministarstva rudarstva i energetike dok je Republički geodetski zavod saradnik na tom projektu. Kako se niko više nije javio za reč, predsednik Odbora je stavio na glasanje Predlog zakona o nacionalnoj infrastrukturi geoprostornih podataka, u načelu, koji je usvojen jednoglasno.

 Sednica je završena u 9.23 časova.

SEKRETAR ODBORA PREDSEDNIK ODBORA

Aleksandar Đorđević Nenad Čanak